Арына Сабаленка

**Ары́на Сярге́еўна Сабале́нка** (; 5 траўня 1998, Менск, Беларусь) — беларуская тэнісістка. На сёньня яна займае пазыцыю першай ракеткі сьвету ў адзіночным разрадзе паводле рэйтынгу Жаночай тэніснай асацыяцыі, а таксама калісьці была першай ракеткай сьвету ў жаночым парным разрадзе. Сабаленка некалькі разоў здабывала перамогі ў самых прэстыжных тэнісных турнірах сьвету, як то была пераможцай на адкрытым чэмпіянаце Аўстраліі 2023 і 2024 году, а таксама на адкрытым чэмпіянаце ЗША 2024 году. Мае вельмі агрэсіўны стыль гульні, часта назапашваючы вялікую колькасьць вінэраў і нявымушаных памылак. Пры сваім росьце яна мае яшчэ і магутную падачу.

## Кар’ера
Трэнавацца пачала зь дзяцінства. Прафэсійную кар’еру пачала ў 2012 годзе. У 2014 пачала займацца ў Нацыянальнай акадэміі тэнісу.

Першы тытул МТФ заваявала ў парным разрадзе зь Верай Лапко ў 2013 року. У 2014 упершыню выйшла ў фінал адкрытага юніёрскага чэмпіянату Эстоніі, а пазьней стала пераможцай турніру ў Фінляндыі. У парным разрадзе абараніла тытул (гэтым разам зь Нікай Шуткоўскай) і стала пераможцай гэтага ж турніру ў адзіночным разрадзе. У канцы 2016 году паднялася на 137-ю пазыцыю рэйтынгу.

У 2017 року ў дэбютным турніры Вялікага Шлему ў другім коле выбыла з барацьбы. У Ташкенце ўпершыню дайшла да паўфіналу турніраў ЖТА, па шляху перамогшы 3-ю сеяную, 53-ю ракетку сьвету Тацяну Марыю. У кастрычніку 2017 упершыню прабілася ў фінал турніру ЖТА (у кітайскім ), дзе саступіла Марыі Шарапавай. Пасьля гэтага Арына Сабаленка ўпершыню ў сваёй кар’еры ўвайшла ў топ-100 сусьветнага тэніснага рэйтынгу і стала першай ракеткай Беларусі. Пасьля перамогі на адкрытым чэмпіянаце Мумбаі Арына Сабаленка скончыла сэзон на 73-й пазыцыі рэйтынгу.

У красавіку 2018 году Арына Сабаленка ўпершыню ў кар’еры ўвайшла ў топ-50 сусьветнага рэйтынгу. Гэта адбылося пасьля ўдалага выступу на турніры ў швайцарскім Люгана, дзе беларуска дайшла да фіналу. 25 жніўня 2018 року Арына Сабаленка заваявала першы ў кар’еры тытул на турнірах прэм’ер-узроўню. У фінальным паядынку ў Нью-Гэйвэне (ЗША) яна перайграла гішпанку Карлу Суарэс Навара. Пасьля гэтага беларуска трапіла ў топ-20 сусьветнага рэйтынгу. У верасьні беларуская тэнісістка атрымала перамогу на яшчэ адным прэм’ер-турніры ва Ўхані, цягам якога перамагла 6-ю тэнісістку сьвету Эліну Сьвітоліну. На адкрытым чэмпіянаце Кітаю выйшла ў чвэрцьфінал. З-за хваробы Арына Сабаленка адмовілася ад удзелу ў ВТБ Кубку Крамля. Жаночая тэнісная асацыяцыя прызнала Арыну Сабаленка «Пачаткоўцам году» паводле вынікаў 2018 году. Напрыканцы году Сабаленку займала 11-ю пазыцыю сусьветнага рэйтынгу.

У студзені 2019 году Арына Сабаленка перамагла на чэмпіянаце ў Шэньчжэні. Наняла новага трэнэра па фізычнай падрыхтоўцы — амэрыканца Джэйсана Стэйсі. Яшчэ ў студзені яна пачала працаваць у партнэрстве з Эліз Мэртэнс, але пара зазнала паразу ад першых сеяных Барбары Крэйчыкавай і Катаржыны Сінякавай у трэцім раўндзе адкрытага чэмпіянату Аўстраліі. У сакавіку яны дасягнулі посьпеху на двух прэм’еровых турнірах. У 2019 годзе стала пераможцам малога падагульняючага турніра Жаночай тэніснай асацыяцыі. На Адкрытым чэмпіянаце Францыі дайшла толькі да другога кола, атрымаўшы паразу ад Аманды Анісімавай. На Ўімбэлдане 2019 году была пасеяная пад дзесятым нумарам, але ў першым жа коле прайграла Магдалене Рыбарыкавай, якая на той час была на 139-м радку сусьветнага рэйтынгу.

Другая палова сэзону ў Сабаленкі была нашмат лепей за папярэднюю. У сваім першым турніры па Ўімбэлдане яна заняла другое месца пасьля Чжэн Сайсай на турніры прэм’еровай клясы Сылікан Волі Клясык. Яна ня вельмі добра выступіла на адкрытым чэмпіянаце ЗША, саступіўшы ў другім раўндзе на апошнім турніры Вялікага шлему году. Тым ня менш Сабаленка і Мэртэнс дасягнулі свайго найлепшага выніку ў парным разрадзе ў тым годзе на адкрытым чэмпіянаце ЗША. Будучы чацьвертымі сеянымі на гэтым турніры, яны дакрочылі да фіналу, не сутыкуючыся з парамі зь першай дзясяткі. У фінале яны сустрэліся з восьмымі сеянымі Вікторыяй Азаранкай і Эшлі Барці. Сабаленка з партнэркай перамаглі іншую беларуску з Барці ў двух сэтах і здабылі свой першы тытул Вялікага шлему. З гэтым тытулам тэнісістка ўзьнялася ў першую дзясятку рэйтынгу ў парным разрадзе, заняўшы шосты радок. Па матчах у ЗША тэнісістка вярнулася ў Кітай, дзе пасьля чвэрцьфіналу на адкрытым чэмпіянаце Чжэнчжоў яна абараніла свой тытул на адкрытым чэмпіянаце Ўханю. У парным разрадзе Ўханскага турніру Сабаленка і Мэртэнс прабіліся ў яшчэ адзін фінал, але фінішавалі толькі другімі. У канцы сэзону Сабаленка другі год запар кваліфікавалася на фінальны турнір ЖТА. У сваёй групе беларуска абыйшла грачанку Марыю Сакары да сваю партнэрку ў парным разрадзе Эліз Мэртэнс. У плэй-оф Сабаленка перамагла Караліну Мухаву і Кікі Бэртэнс, стаўшы ўладальніцай пятага тытулу ў кар’еры і трэцяга ў 2019 годзе.

У студзені 2020 году саступіла Крыстыне Плішкавай у другім коле турніра ў Шэньчжэні і ня здолела абараніць тытул. У тым жа месяцы Сабаленка дакрочыла да паўфіналу турніру ў Адэлаідзе. Пасьля першага прайгранага сэту ў матчы супраць Сэ Су-вэй беларуска здолела адгуляцца, пасьля чаго перамагла Бэрнарду Пэра і нечакана была мацней за другую сеяную румынку Сымону Халеп, у якой яна аніколі раней не брала нават сэту. У паўфінале турніру тэнісістка саступіла ў трох сэтах украінцы Даяне Ястрэмскай, якая ў выніку стала другой. У першым раўндзе адкрытага чэмпіянату Аўстраліі Сабаленка саступіла Карле Суарэс Навара ў двух тай-брэйках. На тым жа спаборніцтве, але ў парным разрадзе беларуска поруч з Мэртэнс выбылі ў чвэрцьфінале, саступіўшы сёстрам Чан з Тайваню. Ейным наступным турнірам стаў чэмпіянат Дубаю, дзе яна прасунулася да чвэрцьфіналу, атрымаўшы перамогу над Марыяй Сакары і сваёй партнэркай у парным разрадзе Мэртэнс. У матчы стадыі васьмі ўдзельнікаў беларуска сустрэлася з Сымонай Халеп. Не зважаючы на тое, што беларуска была мацнейшай у першым сэце, паўтарыць папярэдні сэнсацыйны посьпех не выпадала. Румынка ў выніку стала пераможцам турніру. На адкрытым чэмпіянаце Катару Сабаленка пасьлядоўна выбіла Анэт Кантавэйт, Марыю Сакары, Чжэн Сайсай і Сьвятлану Кузьняцову, а ў фінале ў трох сэтах узяла перамогу над Пэтрай Квітавай, здабыўшы свой трэці тытул прэм’ер-узроўню.

Пасьля таго, як тэніс аднавіўся ў жніўні пасьля затрымкі ў сувязі з пошасьцю каранавірусу, Сабаленка як другая сеяная ў Лэксынгтане абгуляла Мэдысан Брэнгл у трох сэтах, але саступіла ў трохсэтавым трылеры 16-гадовай Како Гаўф. Наступныя вынікі была расчаравальныя. У кастрычніку 2020 году яна перамагла Вікторыю Азаранку ў фінале турніру ў Остраве. У лістападзе 2020 году стала пераможцам турніра Жаночай тэніснай асацыяцыі ў Лінцы, абгуляўшы ў фінале Мэртэнс. Усё гэта дазволіла Сабаленцы ўпершыню ў кар’еры патрапіць у дзясятку найлепшых тэнісістак паводле вынікаў году.

Сабаленка пачала 2021 год з сэрыяй зь дзевяці перамог і ўзяла ўдзел у першым розыгрышы афіцыйнага турніру Жаночай тэніснай асацыяцыі адкрытым чэмпіянаце Абу-Дабі пад чацьвертым нумарам пасеву. Яна перамагла Палону Хэрцаг у двух сэтах, здолеўшы адгуляць перавагу славенкі ў 5:2, а затым выбіла з турніру Айлу Тамлянавіч і Унс Джабэр і трапіла ў чвэрцьфінал, дзе беларуска перамагла Алену Рыбакіну, а затым Марыю Сакары. У фінале Сабаленка перамагла Вераніку Кудзярметаву ў двух сэтах, прайграўшы ўсяго чатыры геймы. Пераможная сэрыя ў Абу-Дабі падоўжыла агульную колькасьць перамог запар да 15 матчаў ды ўзьняла спартоўку на сёмы радок сусьветнага рэйтынгу. Перад адкрытым чэмпіянатам Аўстраліі Сабаленка імкнулася ўпершыню ў сваёй кар’еры трапіць у чвэрцьфінал турніраў Вялікага шлему ў адзіночным разрадзе, але ў чацьвертым раўндзе яна саступіла ў трох сэтах 23-разовай чэмпіёнцы турніраў Вялікага шлему Сэрэне Ўільямз. Аднак, беларуска разам з Мэртэнс сталі пераможцамі аўстралійскага турніру ў парным разрадзе. Заваяваўшы тытул, 22 лютага 2021 году спартоўка ўпершыню ў сваёй кар’еры ўзьнялася на вяршыню сусьветнага рэйтынгу парнага разраду.

Як дзейная чэмпіёнка адкрытага чэмпіянату Катару ў Досе, яна пачала турнір з другога раўнду, але адразу саступіла будучай фіналістцы Гарбіньне Мугурусе ў трох сэтах. На чэмпіянаце ў Дубаі, у сваім першым турніры ў якасьці першай ракеткі сьвету ў парным разрадзе, Сабаленка і Мэртэнс прагулялі Джэсыцы Пэгуле і Бэтані Матэк-Сэндс. У адзіночным разрадзе ў Дубаі тэнісістка лёгка прасунулася ў чвэрцьфінал, перамагшы Анэт Кантавэйт, якая займала на той час 15-ы радок рэйтынгу, але потым зноў саступіла Мугурусе ў трох сэтах. Сабаленка здабыла тытул на адкрытым чэмпіянаце Мадрыду, сустрэўшыся ў фінальным матчы з Эшлі Барці. Дзякуючы чацьвертаму тытулу ЖТА 1000, яна пасунулася на чацьвертае месца ў сьвеце. Разам зь Вікторыяй Азаранкай тэнісістка здабыла перамогу ў парным разрадзе на адкрытым чэмпіянаце Нямеччыны. Будучы другой сеянай на Ўімбэлдане, Сабаленка ўпершыню трапіла ня толькі ў чвэрцьфінал, але і паўфінал турніру Вялікага шлему. У кроку ад фіналу спартоўка саступіла Караліне Плішкавай у трох сэтах. Дзякуючы выступу ў Вялікабрытаніі, яна дасягнула найлепшага ў сваёй кар’еры рэйтынгу, узьняўшыся на трэці радок рэйтынгу ЖТА ў адзіночным разрадзе. Сабаленка стала трэцяй беларускай тэнісісткай, якая дакрочыла да паўфіналу Ўімбэлдану пасьля Натальлі Зьверавай у 1998 годзе і Вікторыі Азаранкі ў 2011 і 2012 гадах. Удзельнічала ў Алімпійскіх гульнях у Токіё, але саступіла ў другім коле Доне Вэкіч. На чэмпіянаце Канады ў Манрэалі Сабаленка таксама саступіла ў паўфінале Плішкавай, а ў Цынцынаці беларуска зазнала паразу ў першым раўндзе Паўле Бадосе. Не зважаючы на паразу, Сабаленка пасунулася на другі радок сусьветнага рэйтынгу. У верасьні 2021 году выйшла ў паўфінал адкрытага чэмпіянату ЗША, дзе прайграла канадзкай тэнісістцы Лэйле Фэрнандэс за выхад у фінал. Праз станоўчы тэст на каранавірус Сабаленка была вымушаная прапусьціць турнір у Індыян-Ўэйлзе.

Сабаленка пачала новы сэзон на турніры ў Адэлаідзе, дзе была сеяная пад другім нумарам. У сваім першым матчы турніру, які прыпаў на другі раўнд беларуска саступіла славенцы Каі Юван у трох сэтах. Сабаленка зрабіла 18 падвойных памылак на падачы пры толькі пяці эйсах. Далей Сабаленка атрымала ўайлд-кард на другі турнір у Адэлаідзе, дзе таксама саступіла ў першым жа матчы 93-й ракетцы сьвету швэдцы Рэбэцы Пэтэрсан у трох сэтах. Зноў Сабаленка мела праблемы з падачай, зрабіўшы 21 падвойную памылку ў матчы. На адкрыты чэмпіянат Аўстраліі беларуска трапіла пад другім нумарам пасеву. Праблемы з падачай працягваліся, але яна здолела атрымаць перамогі ў трох сэтах над 128-й ракеткай сьвету Сторм Сандэрз, 100-й ракеткай Ван Сіньюй і 41-й ракеткай Маркетай Вандраўшавай, што дазволіла ёй выйсьці ў чацьверты раўнд у другі раз у сваёй кар’еры. Яна сустрэлася з тэнісісткай Каяй Канэпі, якая ў першым раўндзе перамагла 16-ю сеяную Анджэліку Кербэр. Канэпі перамагла ў напружаным трохсэтавым матчы, які завяршыўся супэртай-брэйкам у трэцім сэце. Сабаленка здолела адбіцца ад чатырох матч-пойнтаў суперніцы за час матчу, але таксама зрабіла 15 падвойных памылак у параўнаньні з чатырма Канэпі.

Далейшыя выступы былі крыху лепшыя, але здабыць перамогу тэнісістцы не ўдалося. На адкрытым чэмпіянаце Катару, яна дакрочыла да паўфіналу, дзе саступіла будучай чэмпіёнцы польцы Ізе Сьвёнтэк. На турнірах у Індыян-Ўэйлзе, Маямі і Чарлстане яе чакаў хуткі вылет на раньніх этапах, а ў першы фінал сэзону яна трапіла на адкрытым чэмпіянаце Штутгарту, дзе зноў саступіла Сьвёнтэк. Як дзейная чэмпіёнка адкрытага чэмпіянату Мадрыду Сабаленка была выбітая Амандай Анісімавай у першым раўндзе. На адкрытым чэмпіянаце Італіі, пасьля перамогі над Чжан Шуай, Амандай Анісімавай і Джэсыкай Пэгулай, яна ў трэці раз у 2022 годзе прайграла Сьвёнтэк у паўфінале. На адкрытым чэмпіянаце Францыі Сабаленка зазнала паразу ў трэцім раўндзе Каміле Джорджы ў трох сэтах. На турніры ў Нідэрляндах яна прабілся ў фінал, але саступіла ў ім Кацярыне Аляксандравай. На адкрытым чэмпіянат Нямеччыны тэнісістка спаборнічала пад трэцім нумарам пасеву, але выбыла ўжо ў першым раўндзе, ня здолеўшы перагуляць Вераніку Кудзярметаву. Праз пастанову кіраўніцтва турніру ва Ўімбэлдане адносна расейскіх і беларускіх тэнісістак Сабаленцы было забаронена браць удзел у спаборніцтвах праз уварваньне Расеі ва Ўкраіну, што скараціла ейны сэзон на траве.

На кортах зь цьвердым пакрыцьцём на турнірах у ЗША і Канадзе Сабаленка таксама мела брак вынікаў. На адкрытым чэмпіянаце ЗША, быўшы шостай сеянай, яна перамагла Кэтрын Гарысан, Каю Канэпі, Кляру Бюрэль, Даніель Колінз і Караліну Плішкаву, але ў паўфінале ў чацьверты раз за сэзон саступіла Сьвёнтэк. На зважаючы на благія вынікі сэзону, беларуска здолела кваліфікавацца на выніковы турнір ЖТА другі год запар. Там яна дакрочыла да фіналу, перамогшы трэцюю ракетку сьвету Джэсыку Пэгулу і другую ракетку Унс Джабэр у колавым турніры, а таксама першую ракетку Ігу Сьвёнтэк у паўфінале, але зазнаўшы паразу ад Каралін Гарсіі ў двух сэтах. Яна стала чацьвертай тэнісісткай у гісторыі, якая перамагла тройку найлепшых тэнісістак на адным турніры, далучыўшыся да Штэфі Граф, Сэрэны і Вінус Ўільямз.

Сабаленка патрапіла ў турнір у Адэлаідзе пад другім нумарам пасеву і здабыла перамогу ў турніры ўпершыню з Мадрыду 2021 году. 28 студзеня 2023 году выйграла Адкрыты чэмпіянат Аўстраліі, упершыню атрымаўшы перамогу ў адзіночным разрадзе на турніры «Вялікага шлему». Пасьля перамогі ў Мэльбурне Сабаленка вярнулася на другое месца ў рэйтынгу ЖТА. У Дубаі тэнісістка выбыла ў чвэрцьфінале, дзе саступіла будучай чэмпіёнцы Барбары Крэйчыкавай у трох сэтах. На турніры ў Індыян-Уэйлзе яна ўзяла рэванш у чэшкі, але ў фінале прайграла Алене Рыбакінай. У Маямі Сабаленка перамагла Шэлбі Роджэрз, Марыю Боўзкаву і Крэйчыкаву і прасунулася ў чвэрцьфінал, дзе саступіла Саране Кырсьці. На грунтовых кортах Сабаленка пачала свой сэзон у Штутгарце, дзе прабілася ў свой чацьверты фінал цягам году. У фінале, матчы-рэваншы леташняга фіналу, яна зноў саступіла ў трох сэтах першай ракетцы сьвету Ізе Сьвёнтэк. У Мадрыдзе Сабаленка на шляху да фіналу саступіла толькі ў адным сэце. У заключным матчы турніру яна зноў сутыкнулася з полькай, гэтым разам перамогшы суперніцу ў трох сэтах.

На адкрытым чэмпіянаце Францыі яна дакрочыла да паўфіналу, не аддаўшы суперніцам аніводнага сэту. За крок да фіналу беларуская тэнісістка саступіла Караліне Мухавай у трох сэтах, не зважаючы на тое, што была наперадзе зь лікам 5–2 і нават мела матч-пойнт. На Ўімбэлдане Сабаленка ў чацьверты раз запар трапіла ў паўфінал турніру Вялікага шлему, але на шляху да галоўнага матчу турніру ёй перашкодзіла Унс Джабэр. У Манрэалі спартоўка хутка вылецела з турніру, а ў Цынцынаці прабілася ў паўфінал, дзе зноў у трох сэтах саступіла Караліне Мухавай.

На адкрытым чэмпіянаце ЗША беларуска лёгка дакрочыла да паўфіналу, прайграўшы ўсяго 21 гейм у пяці матчах. Пасьля гэтых перамог Сабаленка стала першай тэнісісткай пасьля Сэрэны Ўільямз з 2016 году, якая патрапіла ў паўфіналы ўсіх чатырох буйных турніраў за адзін год. У паўфінале яна сустрэлася з Мэдысан Кіз, адгуляўшы перавагу суперніцы ў сэтах і брэйках. У сваім другім буйным фінале году Сабаленка сустрэлася з Како Гаўф і зазнала паразу ў трох сэтах. Тым ня менш, у сувязі з благімі вынікамі першай ракеткі сьвету Ігі Сьвёнтэк Сабаленка ўпершыню стала першай ракеткай сьвету паводле вынікаў турніру. Яна сталася 29-й тэнісісткай, якая была названая першай ракеткай у сьвеце паводле вэрсіі ЖТА, і другой беларускай пасьля Вікторыі Азаранкі. Пасьля ЗША спартоўка прасунулася да чвэрцьфіналу адкрытага чэмпіянату Кітаю, дзе прайграла Рыбакінай. На фінальным турніры яна прагуляла ў паўфінале Сьвёнтэк, у выніку чаго полька вярнула сабе першае месца ў сусьветным рэйтынгу, а Сабаленка паводле вынікаў году была другой ракеткай сьвету.

У студзені 2024 году Сабаленка выйшла ў фінал турніру ў Брысбэйне, перамогшы Вікторыю Азаранку ў паўфінале, але саступіла ў вырашальным матчы Алене Рыбакінай. Сабаленка стала пераможцам адкрытага чэмпіянату Аўстраліі не аддаўшы цягам спаборніцтва аніводнага сэту, стаўшы першай тэнісісткай, якая пасьпяхова абараніла свой тытул на аўстралійскіх кортах пасьля Вікторыі Азаранкі ў 2013 годзе. У фінале яна перамагла Чжэн Цыньвэнь, якая была сеянай пад 12-м нумарам. У Штутгарце беларуска дакрочыла толькі да чвэрцьфіналу, а ў Мадрыдзе ў агульнай складанасьці яна згуляла чатыры трохсэтавыя матчы, каб прабіцца ў фінал, прайграўшы пры гэтым 60 геймаў, што ёсьць найбольшай колькасьцю сярод тэнісістак, якая дасягнулі фіналу ў жаночым адзіночным разрадзе ў Мадрыдзе. Сабаленка мела тры матч пойнты цягам сустрэчы, але саступіла Сьвёнтак. Неўзабаве полька перамагла беларуску ў фінале турніру ў Рыме. На кортах Ралян Гарос Сабаленка мелі праблемы з страўнікам у чвэрцьфінале, у выніку саступіўшы Міры Андрэевай. На адкрытым чэмпіянаце Нямеччыны яна зьнялася з турніру праз траўму пляча, а таксама прапусьціла Ўімбэлдан. У жніўні яна перамагла на адкрытым чэмпіянаце Цынцынаці, атрымаўшы перамогі над Ігай Сьвёнтэк у паўфінале і Джэсыкай Пэгулай у фінале. У верасьні яна трыюмфавала на адкрытым чэмпіянаце ЗША, узяўшы трэці тытул Вялікага шлему. Сабаленка стала чэмпіёнкай турніру ва Ўхані.

Пасьля 11 месяцаў у кастрычніку яна вярнула сабе першае месца ў сусьветным рэйтынгу ЖТА. Пасьля перамогі над Чжэн Цыньвэнь і Жасьмін Паоліні ў сваіх першых двух матчах групавога этапу фінальнага турніру, а таксама паразы Сьвёнтэк ад Како Гаўф, Сабаленка ўпершыню завяршыла год пад першым нумарам. Сабаленка саступіла ў сваім апошнім матчы групавога этапу Рыбакінай і саступіла Гаўф у паўфінале. У сьнежні беларуска была названая гульчыхай году ЖТА.

Сабаленка пачала 2025 год зь перамогі на Міжнародным чэмпіянаце ў Брысбэйне, заваяваўшы 18-ы тытул у адзіночным разрадзе ў сваёй кар’еры. Тэнісістка пачала сваю барацьбу за перамогу на адкрытым чэмпіянаце Аўстраліі, але ў фінале спартоўка саступіла ў трох сэтах Мэдысан Кіз, якая выйграла свой першы буйны тытул. На адкрытым чэмпіянаце Катару яна саступіла Кацярыне Аляксандравай у першым раўндзе ў трох сэтах. А на чэмпіянаце Дубаю Сабаленка выбыла на этапе 1/8 фіналу пасьля паразы ў матчы з Клярай Таўсан. На турніры ў Індыян-Ўэйлзе Сабаленка ўзяла рэванш у Кіз у паўфінале, але ў вырашальным матчы была слабейшай за Міру Андрэеву. Фінальны матч скончыўся за тры сэты. Спаборніцтвы ў Маямі прынесьлі плён спартоўцы, бо беларуска перамагла ў іх у першы раз у сваёй кар’еры. У наступным турніры ў Штутгарце яна зноў трапіла ў фінале, але саступіла Алене Астапенцы. У фінале адкрытага чэмпіянату Мадрыду Сабаленка перамагла Како Гаўф і выйграла свой трэці тытул на гэтым турніры. Пасьля Мадрыду Сабаленка стала трэцяй тэнісісткай, якая перасягнула адзнаку ў 11 тысяч пунктаў у рэйтынгу ЖТА. У Рыме беларуска выбыла ў чвэрцьфінале.

На турнірах Вялікага шлему ў Парыжы і Лёндане спартоўка згуляла няблага. У першым выпадку яна дасягнула фіналу, дзе саступіла Гаўф, а ў Лёндане беларуска дакрочыла да паўфіналу, дзе была пераможаная Анісімавай.

### Нацыянальная зборная
У красавіку 2016 року Арына Сабаленка ўпершыню трапіла ў зборную Беларусі, дзе прайграла невырашальны парны матч Кубка Фэдэрацыі, у якім Беларусь адолела Расею і выйшла ў I Сусьветную групу. На той час асноўнымі тэнісісткамі краіны ўважаліся Вікторыя Азаранка і Аляксандра Сасновіч.

У першым сэзоне найвышэйшай групы зборная Беларусі дайшла да фіналу, не зважаючы на тое, што ў кожным матчы лічылася аўтсайдэрам. У чвэрцьфінале супраць зборнай Нідэрляндаў і ў паўфінале супраць зборнай Швайцарыі Арына Сабаленка саступала ў першых матчах наймацнейшым тэнісісткам суперніцаў, як то Кікі Бэртэнс і Тымэа Бачынскі адпаведна, пасьля яна замацоўвала перамогі напарніцы Аляксандры Сасновіч над другімі ракеткамі, як то Міхаэлай Крайчак і Вікторыяй Голубіч адпаведна. На час паўфіналу Сабаленка мела 125-ы рэйтынг і ня мела аніводнай перамогі ў матчах туру па-за межамі Кубка Фэдэрацыі. У фінальным матчы супраць зборнай ЗША Арына Сабаленка перамагла чэмпіёнку ЗША, 13-ю ракетку сьвету Слоўн Стывэнз, аднак пазьней саступіла 10-й ракетцы Како Вандэўэй і ў парным разрадзе, у выніку чаго ЗША атрымала мінімальную перамогу зь лікам 3:2. Не зважаючы на тое, што Беларусь заняла другое месца, посьпех у Кубку Фэдэрацыі дапамог папулярызаваць жаночы тэніс у краіне і вывеў Сабаленку і Сасновіч на міжнародную арэну.

У 2018 годзе Беларусь ня здолела паўтарыць свой посьпех у Кубку Фэдэрацыі 2017 году. Іхны чвэрцьфінальны матч адбыўся ў Менску, а суперніцамі былі спартоўкі зь Нямеччыны. Сабаленка здабыла перамогу ў абодвух сваіх матчах у адзіночным разрадзе, але Сасновіч і Вера Лапко зазналі паразы ў сваіх сустрэчах. У выніку вырашальным стала сустрэча ў парным разрадзе. На апошні матч у складзе Беларусі былі абраныя Сабаленка і Лідзія Марозава, прычым Сабаленка мела вельмі кароткі перапынак адразу пасьля свайго апошняга матчу ў адзіночным разрадзе. У выніку немкі былі мацней за беларускі дуэт.

Наступны матч зноў ладзіўся ў Менску ў рамках плэй-оф да Сусьветнай групы, дзе зборная Славаччыны змагалася за месца Беларусі ў Сусьветнай групе ў наступным сэзоне. Сабаленка зазнала паразу ў сваім матчы, саступіўшы Вікторыі Кумжавай, але Сасновіч узяла свой матч. У парным разрадзе Сабаленка не была абраная дзеля ўдзелу ў матчы. Беларускі перамаглі і захавалі месца зборнай у Сусьветнай групе на 2019 год. У Кубку Фэдэрацыі 2019 году Беларусь другі год запар сустрэлася ў чвэрцьфінале з зборнай Нямеччыны. Фактычна толькі дзякуючы Сабаленцы беларускі прасунуліся далей у сетцы, дзе саступілі зборнай Аўстраліі. Пры гэтым ва ўсіх матчах супраць аўстраліек гулялі толькі Азаранка і Сабаленка.

## Крыніцы

## Вонкавыя спасылкі

* 
* 
* 

Катэгорыя:Беларускія тэнісісткі
Катэгорыя:Беларускія тэнісісты і тэнісісткі на Алімпійскіх гульнях
Катэгорыя:Тэнісісты і тэнісісткі на летніх Алімпійскіх гульнях 2020 году